ตลท.สั่ง EIC ชี้แจงกรณีบ.ย่อยลงทุนในธุรกิจกีฬามูลค่า 83 ลบ.ในวันที่ 12 พ.ย.นี้
ตลท.สั่ง EIC ชี้แจงกรณีบ.ย่อยลงทุนในธุรกิจกีฬามูลค่า 83 ลบ.ในวันที่ 12 พ.ย.นี้
9 พ.ย. 2558

ตลาดหลักทรัพย์แห่งประเทศไทย ระบุว่า ตลท.ให้ บริษัท อุตสาหกรรม อีเล็คโทรนิคส์ จำกัด (มหาชน) หรือ  EIC ชี้แจงเพิ่มเติมกรณีบริษัท ไทยไพร์ม อินเวสท์เมนท์ ลิมิเต็ด (ไทยไพร์ม) ซึ่งเป็นบริษัทย่อยของ EIC เข้าลงทุนในบริษัทต่างประเทศ 2 แห่งซึ่งประกอบธุรกิจจัดการแข่งขันกีฬาและกิจกรรมอื่นที่เกี่ยวข้อง ได้แก่ บริษัท สปอร์ต อีเวนท์อินเตอร์เนชันแนล จำกัด (SEI) ลงทุนในสัดส่วน 30% ของทุนชำระแล้ว มูลค่า 15.13 ล้านบาท และบริษัท โกลบอลเลเจนด์ ซีรี่ส์ จำกัด (GLS) ลงทุนในสัดส่วน 28.5% ของทุนชำระแล้ว มูลค่า 68.13 ล้านบาท
รวมเป็นมูลค่าเงินลงทุนที่ EIC จ่ายซื้อ 83.26 ล้านบาท แต่ทั้ง 2 บริษัท มีทุนชำระแล้วเพียงบริษัทละ 10เหรียญสหรัฐ เท่านั้น ทั้งนี้  EIC ยังไม่ได้ชี้แจงความสมเหตุสมผลของการทำรายการและเกณฑ์การกำหนดราคาซื้อหุ้นที่ชัดเจน 
ดังนั้นเพื่อให้ผู้ถือหุ้นและผู้ลงทุนทั่วไปมีข้อมูลสำคัญเพียงพอต่อการตัดสินใจลงทุน  ตลาดหลักทรัพย์จึงขอให้EIC  ชี้แจงข้อมูลเพิ่มเติมเกี่ยวกับเกณฑ์การกำหนดราคาซื้อหุ้นสามัญ
พร้อมทั้งความเห็นของคณะกรรมการบริษัทและคณะกรรมการตรวจสอบเกี่ยวกับความสมเหตุสมผลของการทำรายการและประโยชน์ต่อบริษัทและผู้ถือหุ้นของบริษัท โดยให้ EIC ชี้แจงข้อมูลภายในวันที่ 12 พฤศจิกายน 2558
 